钦定古今图书集成/明伦汇编/氏族典/第203卷 > 高郢
## 钦定古今图书集成/明伦汇编/氏族典/第203卷 > 高郢

按《唐书高郢传》，“郢字公楚，其先自渤海徙卫州，遂为
卫州人。九岁通《春秋》，工属文。父伯祥，为好畤尉。安禄
山陷京师，将诛之，郢尚幼，解衣请代，贼义并贷之。宝
应初，及进士第。代宗为太后，营章敬寺，郢以白衣上
书谏，不纳，以茂才异行高第，累擢咸阳尉。郭子仪取
为朔方掌书记，子仪怒，判官张昙奏抵死，郢引救甚”
力。忤子仪意，下徙猗氏丞。李怀光引佐邠宁府。怀光
反，郢固止之，与其将吕鸣岳、张延英谋间道归国。事
泄，怀光先斩二将，然后引郢诘诮。郢抗词无所愧隐，
怀光惭，赦之。怀光已诛，李晟表其忠，马燧奏管书记，
召拜主客员外郎，迁中书舍人。久之，进礼部侍郎，迁
太常卿。贞元末，擢中书侍郎、同中书门下平章事。顺
宗立，病不能事，以刑部尚书罢。明年，为华州刺史，政
尚仁静。复召为太常卿，除御史大夫，数月，改兵部尚
书。固乞骸骨，以尚书右仆射致仕。卒，年七十二，赠太
子太保，谥曰贞。